《蒋山佛果师为缘事来而此土方饥戏赋是诗以发一笑》
宋代·李纲

钟山禅老天骨奇，丛林晏座如孤罴。诸方宗仰第一义，说法舌作霹雳飞。

年来为众建广厦，胸中结构良峨巍。修梁巨栋资喜舍，瓶锡不惮东南驰。

飞腾道俗走檀越，堆积金贝罗珠玑。此方旱潦异常岁，百里稚耋方流离。

析薪鬻子给朝夕，阖境半作婴儿啼。坐看缘事莫措手，却欲反著僧伽梨。

未闻兰若泣龙象，好把信施赒寒饥。向来收拾大宝聚，随手散尽真慈悲。

惟师具眼得空观，稛载岂愁华橐归。吾言可听勿惆怅，无价宝珠元在衣。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。